**Årsmelding 2017 for fylkestingsgruppa i Møre og Romsdal SV**

Det er avholdt fire ordinære møter i forkant av fylkestingssamlingene og ett ekstraordinært møte i fylkestingsgruppa i løpet av året.

Vi har hatt eksterne besøk fra Ørsta næringsforum, Halsafjordsambandet AS og Runde miljøsenter

Fylkestingsgruppa har bestått av Viggo Jordahl, Anders Lindbeck og Yvonne Wold. (Nada Yousif har permisjon fra gruppearbeidet i perioden).

Partiet sitter i posisjon sammen med AP, SP, V og MDG denne perioden, og budsjettvedtak gjøres gjennom en forpliktende samarbeidsavtale med de andre partiene.

Partiet er representert i Kultur- og folkehelseutvalget v/Viggo og Regional- og næringsutvalget v/Yvonne.

Det har vært et hektisk valgår, men fylkestingsgruppa er likevel fornøyd med å ha satt SV-stempel på vedtak i små og store saker.

SV skrev på vegne av hele fylkestinget et opprop for en anstendig valgkamp i årets første tingsamling.

Det har preget det politiske året at det har vært et hektisk valgår og at de økonomiske rammene til fylkestinget er svært trange de neste 10 årene. (Dette skyldes vedtaket om bygging av Nordøyvegen. Et vedtak SV stemte mot.)

SV har gitt sin støtte til opprettholdelse av fagtilbudet for kunst, arkitektur og design i Kristiansund og oppfordret utdanningsutvalget til å ta opp igjen saken. Vi har generelt tatt til ordet for å opprettholde små og smale fagtilbud.

Økonomirapportering 1. tertial viste at SVs forslag og gjennomslag om grønn finansforvaltning blir fulgt opp, og at fylkeskommunen følger opp vedtaket administrativt.

I forbindelse med fremlegging av forvaltningsrapport for NDLA stilte SV åpne spørsmål til organisering og drift, og angående om fylkeskommunen kunne undersøke tilfredsheten blant lærerne, og evt. se på om man kunne 4,5 mill. årlig på læremidler på en bedre måte.

I arbeidet med budsjett og økonomiplan er gruppa fornøyd med god drift i fylkeskommunen, men bekymra for økende lånegjeld.

Vi er fornøyde med det meste av hva flertallet har fått til. F.eks. investeringsprogrammet for videregående skole, bedre ferjetilbud, gang og sykkelveier og forsterkningsprogram for fylkesvegene. Trygge, gode bruksveier og miljøferjer er prioriteringer for oss i samferdselspolitikken, og her har flertallet fått til mye. SV hadde imidlertid ønsket å dreie mer penger over fra samferdsel og over på andre poster på budsjettet, for eksempel til videregående opplæring, kultur og regional utvikling. Spesielt til regionale utviklingsfond, som vi vet utløser 4-ganger investeringene i distriktet, og kan bidra til nye arbeidsplasser i kommunene.

Vi har også vært blant pådriverne for å øke støtten til forskningssentrene våre, slik at de har forutsetninger for å søke på nye forskningsprosjekt. Slike prosjekt er svært viktige for samfunnet og er også av stor betydning for næringslivet vårt.

Fortsatt økonomisk støtte til deltakelse i lyntogforum de neste to årene var en sak SV fikk kjempet inn i budsjett og økonomiplan. Vi hadde ønsket støtte for de neste fire årene, og vil fortsette å arbeide for det.

Vi er også fornøyde med å få prioritert en kulturmillion årlig i en trang økonomiplan.

I arbeidet med Regional delplan for folkehelse fikk Viggo med et forslag i Kultur og folkehelseutvalget om at nye faktorer som påvirker folkehelsa skal vurderes og tas med videre. (F.eks. stråling). Dette fikk flertall, men måtte likevel kjempes gjennom av SV i et fylkesutvalgsmøte hvor Yvonne deltok som vara.

I regional og næringsutvalget har Yvonne blant annet bedt om å avlyse kapasitetsøkning og «trafikklysordning» på oppdrett langs kysten. Det fikk ikke flertall, men vi fikk flertall for å oppfordre akvakulturnæringa og de statlige myndighetene til økt satsing på utvikling av rømningssikre, lukkede og havbaserte oppdrettsanlegg, og at myndigheter intensiverer forskninga på utvikling av norske forproteiner basert på bl.a. havplanter og skogsvirke.